In dié lande word Christene ergste vir geloof vervolg | Maroela Media
Volgens Geopende Deure se Wêreldwaarnemingslys neem die vervolging van Christene beduidend in Afrika toe en is dit kommerwekkend om te sien hoe die Covid-19-pandemie diskriminasie teenoor Christene verder vererger het.
Vervolging in Afrika
Volgens vanjaar se lys is daar 'n drastiese toename in Afrikalande. Altesaam 19 van die 50 lande is in Afrika en vier Afrikalande is onder die top-10.
"Vervolging staar nou een uit elke ses Christene in Afrika weens hul geloof in die gesig. Geweld teen die kerk in Afrika suid van die Sahara het die afgelope twee jaar met 30% toegeneem," sê die organisasie.
Volgens die lys met die topvyf lande waar die meeste gewelddadige vervolging van Christene voorkom, is vier uit die vyf lande op die ranglys ook in Afrika. Die lande is in die eerste plek Nigerië, waar tien Nigeriese Christene onder meer op Kersdag in 2019 deur die Islamitiese Staat (IS, voorheen ook as Isis bekend) onthoof is, gevolg deur Pakistan, die Demokratiese Republiek van die Kongo (DRK), Mosambiek en Kameroen.
Die DRK is vir die eerste keer ooit onder die top-50. Dié land is vanjaar nr. 40 weens geweld deur die Geallieerde Demokratiese Magte (ADF). 'n 2020-verslag deur die Verenigde Nasies beraam dat hierdie groep, wat met IS verbind word, waarskynlik oorlogsmisdade en ander algemene misdade teen die mensdom gepleeg het. Hulle het sedert die begin van 2019 al meer as 1 000 burgerlikes doodgemaak.
Weens 'n toename in aanvalle deur Islamitiese ekstremiste die afgelope jaar het Mosambiek die top-50 betree. Dit is slegs die tweede keer sedert 1993 dat dié land in die top-50 is. Die provinsie Cabo Delgado het sedert 2017 al onder meer as 600 aanvalle deurgeloop waarin meer as 1 150 mense dood is. 'n Vertakking van Al-Shabaab, wat Sharia-wette in die provinsie wil afdwing, is glo hiervoor verantwoordelik.
Jan Gouws, uitvoerende direkteur van Geopende Deure Suider-Afrika, sê die skerp styging van vervolging in Afrikalande weens die verspreiding van Islamitiese militante, radikale ideologieë en ekstremistiese aanvalle is veral kommerwekkend.
Invloed van die Covid-19-pandemie
'n Vrou in Soedan (Foto: Verskaf)
'n Kommerwekkende neiging is die verskynsel dat onderliggende diskriminasie, onregverdige behandeling en die vervolging van Christene deur die wêreldwye Covid-19-pandemie beklemtoon en vererger is.
Christene word noodleniging in talle lande geweier en die inperkings beteken dat baie Christene nie kan werk nie en in beperkte ruimtes vasgekeer is saam met diegene wat vyandig teenoor hul geloof is.
Die pandemie het bestaande sosiale, ekonomiese en etniese kwesbaarhede van miljoene Christene wêreldwyd beklemtoon en vererger.
Die navorsing wys ook dat die Covid-19-inperkings gebruik word om Islamitiese ekstremisme in Afrika suid van die Sahara te versprei. In die Sahel-streek word Islamitiese ekstremisme deur onregverdigheid en armoede aangevuur.
Die Menseregtekommissie meld dat daar, ondanks Covid-19-inperkings, tussen Januarie en Julie verlede jaar meer as 85 aanvalle op opvoedingsinstansies in Burkina Faso, Mali en Niger was. Christene het gemeld dat die inperkings hulle maklike teikens gemaak het, want dit lyk of die veiligheidsmagte met die plunderaars saamgespan het.
In Mexiko en ander Latyns-Amerikaanse lande het die stryd om die koronavirus te bekamp dit moeilik gemaak om georganiseerde misdaad hok te slaan, met dwelmhandelgroepe wat hul eie Covid-19-aandklokreëls in vier Mexikaanse streke ingestel het.
In Colombië het georganiseerde misdaadgroepe hul beheer gedurende die pandemie verstewig deur die regering se aandklokreëls en beperkings vir hul eie doeleindes te misbruik.
"Dit is ook baie ontstellend om te hoor hoe die wêreldwye Covid-19-pandemie gebruik word om die vervolging van Christene te verskerp en om noodleniging aan hulle te weier. Vir Geopende Deure as 'n organisasie beklemtoon dit weereens die belangrikheid van ons werk om Christene wêreldwyd by te staan, te ondersteun, voorspraak te maak vir hul regte en godsdiensvryheid, en om hulle daaraan te herinner dat hulle nooit alleen is nie," sê Gouws.
Noord-Korea is vir die twintigste jaar agtereenvolgens boaan die lys. Hierdie land is sedert 2002 deurlopend aan die voorpunt van die rangorde as die land met die ergste vervolging van Christene. Kort op sy hakke is Afganistan in die tweede plek en Somalië in die derde plek.
Bloot onder die lys se top-50 lande ervaar meer as 309 miljoen Christene – dit is een uit elke agt Christene – oor die wêreld ernstige vervolging vir hul geloof. 'n Vlak van vervolging wat as uiterste vervolging, baie hoog of hoog gemeet word, staar Christene in 74 lande in die gesig.
Die top‑10 lande in die 2019‑WWL waar Christene tans die meeste vervolging ervaar, is soos volg:
Wel solank die ander wang altyd gedraai moet word gaan sekere christene pak kry.Tyd dat n oog vir n oog weer geleer word
Werner, waarvan praat jy? Vir 'n Christen geld nie: "'n oog vir 'n oog" nie. Ons kan net ernstig vir hierdie Christene bid, dat hulle nie hul geloof versaak nie.
Dis lande soos ons waar daar net op ras op getree word. Wat van diskriminasie teen christene, want
hoekom boicott ons nie pakistan krieket nie. Want die land van ons is net behep met ras, korrupsie en misdaad. Hoop ons sal weer vryheid beleef in die diktator beheer!
Onder n Biden-Harris presidentskap sal Amerika oor 4 jaar seker ook op hierdie lys wees.
Ek is nogal verbaas om Pakistan en Indië op die lys te sien. Het dit nie verwag nie, alhoewel ek weet hulle is nie Christen lande nie, het ek nie gedink hulle vervolg Christene nie. Dit is baie hartseer.